เล็งปรับเกณฑ์ขายตราสารหนี้-กองทุนเสี่ยงสูง
ก.ล.ต.เล็งปรับเกณฑ์เสนอขายตราสารหนี้ไม่จัดเรทติ้ง-กองทุนรวมที่เสี่ยงสูง
4 เม.ย. 2555

ก.ล.ต.เล็งปรับเกณฑ์เสนอขายตราสารหนี้ไม่จัดเรทติ้ง-กองทุนรวมที่เสี่ยงสูง
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการเสนอขายตราสารหนี้ที่ไม่จัดอันดับความน่าเชื่อถือและกองทุนรวมที่ลงทุนในตราสารหนี้ที่มีความเสี่ยงสูงแก่ผู้ลงทุนที่มิใช่รายย่อย เพื่อเป็นการส่งเสริมศักยภาพการแข่งขันของผู้ประกอบการและตลาดทุนไทยให้สามารถรองรับการแข่งขันและการรวมประชาคมเศรษฐกิจอาเซียน และเปิดโอกาสให้ผู้ลงทุนที่มีความรู้ในการลงทุน มีฐานะทางการเงิน และสามารถรับความเสี่ยงจากการลงทุนได้ สามารถเลือกลงทุนในสินค้าที่มีความซับซ้อน และความเสี่ยงที่สอดคล้องกับศักยภาพในการดูแลตนเอง โดยยังคงได้รับการคุ้มครองในระดับที่เหมาะสม
ทั้งนี้ก.ล.ต. มีแนวคิดที่จะให้ผู้ลงทุนดังกล่าวสามารถลงทุนในตราสารหนี้ที่ไม่มีการจัดอันดับความน่าเชื่อถือ (unrated bonds) และกองทุนรวมที่สามารถลงทุนในตราสารหนี้ที่มีความเสี่ยงสูง (high yield) ได้  รวมทั้งจะพิจารณาปรับปรุงหลักเกณฑ์เกี่ยวกับการขาย (sales conduct) เพื่อรองรับการขายสินค้าตามประเภทผู้ลงทุนให้เหมาะสมและรัดกุมยิ่งขึ้น
ก.ล.ต. จะกำหนดให้ unrated bonds และกอง high yield เสนอขายได้เฉพาะ (1) ผู้ลงทุนสถาบัน เช่น ธนาคารพาณิชย์ บริษัทหลักทรัพย์ บริษัทประกัน และกองทุนรวม เป็นต้น (2) ผู้ลงทุนรายใหญ่ (high net worth) และ (3) บุคคลธรรมดาหรือนิติบุคคลที่มีเงินลงทุนขั้นต่ำในครั้งแรกไม่ต่ำกว่า 2 ล้านบาท ทั้งนี้ ผู้ลงทุนตาม (2) และ (3) ต้องมีประสบการณ์การลงทุนที่เกี่ยวข้องอย่างน้อย 2 ปี